De fleste ved, at man skal holde sig langt væk fra planten bjørneklo. Men også vild pastinak, der kan ligne en uskyldig lysegul sommerblomst, er giftig og kan give vabler og sår. Giften findes i hele planten - både stængel, rødder og blomster - og derfor er det en god idé at være ekstra opmærksom, når man bevæger sig ud i naturen. Minde om brandsår Pastinakken indeholder en plantegift, som gør huden følsom over for sollys, og man skal derfor undgå hudkontakt med planten. Får man plantens saft på sig i kombination med sollys, kan det medføre vabler og sår på huden, der kan minde om brandsår. Gode råd hvis ramt Er uheldet ude, skal man vaske området grundigt og holde huden tildækket og skærmet mod solen i mindst en uge, lyder rådet fra Miljøstyrelsen , ligesom man bør søge læge. Skoleelever fra Høng på Sjælland kom på en klassetur til en skovlegeplads i kontakt med planten - ligesom børn fra en sjællandsk børnehave blev forbrændt under en skovtur, fortæller TV2 Øst om tidligere episoder.

Referat:
Vild pastinak er lige nu i blomst mange steder i Nordjylland, og den er giftig at røre ved.